Eit koparstikk med påskrifta «Der Europaeische Postilion» og årstalet 1728, synar ein postryttar som varslar med posthornet før han rir inn i ein by med posten han har med seg
**Posthornet** er eit signalhorn som tidlegare var ein del av utstyret til postbøndane og landpostboda. I byane vart posthornet brukt til å varsla om posten var komen, eller skulle sendast. Elles skulle postbøndene, som frakta posten i stafett, blåsa i hornet når dei nærma seg skifte. Dette var då eit signal til avløysaren, neste postbonde, om å gjera seg klår. På tronge vegstykke skulle postmennene «*blæse udi Posthornene, at hvo som dem der maatte møde, skulle vide at lade dem Plads til at forbie passera, paa det at posten ey i saamaade skulle hindres eller Opholdes,…*»

I Noreg vart ikkje posthorn tekne i bruk før i 1730. Elles i Europa kjenner ein til bruk av posthorn allereie på 1500-talet. Truleg var det Wilhelm Resen, amtmannen i Lister og Mandal amt, som stod bak forslaget om å ta i bruk posthorn i Noreg. I 1730 skreiv han til generalpostdirektøren og foreslo at dei som frakta posten frå Kristiansand burde utstyrast med posthorn. I kongeleg resolusjon av 8. april same året vart det vedteke at det skulle løyvast 150 dalar til innkjøp av posthorn og skilt til alle norske postbønder.

Annan bruk av posthorn
----------------------

Posthornet har òg redda liv. I byrjinga av januar 1903 vart postføraren Gunnar Turtveit teke av eit snøras i Seljestadjuvet medan han var på veg med posten mellom Odda og Røldal. Turtveit vart liggjande under fleire meter med snø, men klarte etter 56 timar å grava seg ut ved hjelp av posthornet. Postmuseet på Lillehammer har ei stor samling posthorn, og Turtveits horn er i denne. Diverre er det ikkje mogleg å skilja dette hornet frå dei andre horna museet rår over.

Posthornet som motiv
--------------------

Posthornet har vore motiv eller delmotiv på fleire frimerke og frimerkeseriar i fleire land. Posten i Noreg kan likevel skilta med at posthornserien for odde- og småbeløp er den lengstlevande frimerkeserien med same motiv i verda, sidan den har eksistert nesten uendra i over hundre år.

Framstillingar av posthornet har òg vore brukt i logoane til postetatane i fleire land, mellom anna postverket i Noreg, og kan kjennast att i sterkt stilisert form i logoen til Posten Norge AS som ein sirkel av to hornliknande figurar.

### Galleri

* Norsk posthornfrimerke frå 1872: Posthorn med kongekrone. Teikna av Wilhelm von Hanno.Norsk posthornfrimerke frå 1872: Posthorn med kongekrone. Teikna av Wilhelm von Hanno.
* Brevkasse med det norske postvesenet sitt siste kjenneteikn med kongekrone.Brevkasse med det norske postvesenet sitt siste kjenneteikn med kongekrone.
* Det svenske postvesenet sitt kjenneteikn frå 1990. Det svenske postvesenet sitt kjenneteikn frå 1990.
* Moderne logo for det tyske postvesenet.Moderne logo for det tyske postvesenet.
* Logoen til Posten Norge frå 2008.Logoen til Posten Norge frå 2008.

Kjelder
-------

1. ↑  Johannessen, Finn Erhard, 1997, *Alltid underveis*, ISBN 82-90545-63-0

* *Denne artikkelen bygger på «Posthorn» frå Wikipedia på bokmål, den 13. oktober 2018.*



|  |  |
| --- | --- |
| Autoritetsdata | 
* Store norske leksikon
* GND

 |